Komitee lê klagte oor prosteses | Maroela Media
Dit het opnuut die geskil laat opvlam oor of Pistorius se teenstanders die reëls oortree het deur tydens die kompetisie hul hardlooplemme om te ruil, berig RSG
Oscar het Sondagaand tweede gekom in die 200m-finaal nadat Alan Fonteles Cardoso Oliveira van Brasilië hom geklop het. Hy het kort na die resies gesê dat hy vir die eerste keer in nege jaar in die 200m geklop is.
"Ek het nog nooit iemand gesien wat van agt meter van die 100m merk voor my die wenstreep oorsteek nie," het Pistorius gesê. Pistorius was ver voor toe Oliveira hom skielik ingehaal het en die wenstreep eerste oorgesteek het. Pistorius het vroeër en na afloop van die resies sy kommer uitgespreek oor die langer prosteses wat deur Oliveira en ander atlete gebruik word maar het gesê daar is niks wat hy daaraan kan doen nie aangesien dit deur die IPK toegelaat word.
"Natuurlik is ek ontsteld, ek het nog nooit 'n 200m-resies in my lewe verloor nie. Daar was nog nooit 'n ander Paralimpiese atleet om die resies in 21 sekondes te hardloop nie, wat nog te sê 21,4. Ons weet nou al vir sowat 'n maand van die langer prosteses en ek het dit met die IPK bespreek maar daar is niks daaroor gedoen nie," het hy gesê.
Die SAPK het egter besluit om de kwessie weer aan te roer, hoewel Pistorius reeds omverskoning gevra het vir die tydsberekening van sy opmerkings. Hy het ook gesê dat hy nie Oliveira se kollig wou steel nie.